google/wiki40b huggingface dataset:
Δάφνη Ναυπάκτου Αιτωλοακαρνανίας

Γεωγραφία - Ιστορία

Η Δάφνη βρίσκεται ΒΑ. από την Ναύπακτο σε απόσταση 6,5 χλμ. και ΒΔ. από την Κάτω Δάφνη στα 2 χλμ. Το τοπωνύμιο Δάφνη εμφανίζεται σε γραπτές πηγές (οθωμανικά έγγραφα της τουρκοκρατίας) του 1830 και προέρχεται από το φυτό δάφνη. Το 1924 συστάθηκε κοινότητα Δάφνης με έδρα την ίδια, ενώ σύμφωνα με το σχέδιο Καποδίστριας, το 1997, μαζί με την Κάτω Δάφνη ανήκε στον τότε Δήμο Ναυπάκτου. Αξιοθέατα της περιοχής θεωρούνται ο ενοριακός ναός του Αγίου Αθανασίου, ο οποίος βρίσκεται σε όμορφο οροπέδιο με υπεραιωνόβια πουρνάρια, κυπαρίσσια, ελιές και οπωροφόρα δένδρα  καθώς και η τοποθεσία "Κεφαλόβρυσος" γεμάτη με πλατάνια, λεύκες και άλλα δένδρα. Ενδιαφέρον παρουσιάζει, ο "Πύργος του Γιουσούφ Αγά", αμυντικό συγκρότημα της Βυζαντινής / Μεταβυζαντινής περιόδου, που έχει χαρακτηριστεί ιστορικό διατηρητέο μνημείο
538 Φρειδερίκη

Φυσικά χαρακτηριστικά

Η μέση διάμετρος της Φρειδερίκης εκτιμάται σε 72,48 χιλιόμετρα (από δεδομένα του IRAS). Η μάζα της έχει εκτιμηθεί σε 280 τρισεκατομμύρια τόνους με μέση πυκνότητα 1,4 gr/cm³. O φασματικός τύπος της είναι άγνωστος, ενώ το άλβεδό της είναι 0,064. Η Φρειδερίκη περιστρέφεται γύρω από τον εαυτό της μία φορά κάθε 26 ώρες περίπου, μία αργή περιστροφή για αστεροειδή.
Πρωτάθλημα χειροσφαίρισης Α1 εθνικής κατηγορίας ανδρών 2006-2007

Το πρωτάθλημα χάντμπολ ανδρών της περιόδου 2006−2007 έγινε με τη συμμετοχή 14 ομάδων. Πρωταθλήτρια ομάδα αναδείχθηκε ο Πανελλήνιος, ενώ στην Α2 υποβιβάστηκαν ο Αερωπός Έδεσσας και ο Αθηναϊκός ο οποίος αποσύρθηκε από τη διοργάνωση πριν από την έναρξη της περιόδου, και όλοι οι αγώνες του κατοχυρώθηκαν με 10-0 α.α. στους αντιπάλους του.

Μεγάλος Τελικός

Πανελλήνιος − Φίλιππος Βέροιας 2−0

Θέσεις 3−4

Γ.Α.Σ. Κιλκίς − ΑΕΚ 1−2
I Rise (τραγούδι της Μαντόνα)

Ιστορικό και κυκλοφορία

Μέχρι την κανονική κυκλοφορία του άλμπουμ στις 14 Ιουνίου, είχει προγραμματιστεί να κυκλοφορούν κάθε Παρασκευή νέα κομμάτια, μέσω streaming πλατφορμών αλλά και σε ψηφιακή μορφή. Αυτά τα κομμάτια είναι, το "I Rise" στις 3 Μαΐου, το "Future (feat. Quavo)" στις 17 Μαΐου, και το "Dark Ballet" στις 7 Ιουνίου.
Το "I Rise", το πρώτο προωθητικό σινγκλ, περιγράφεται ως ένας «ισχυρός και εμψυχωτικός ύμνος», μιλάει για την επιβίωση από όλες τις αντιξοότητες του κοινωνικού, σύγχρονου κόσμου, αλλά και για την οπλοκατοχή. «Ένας τρόπος να δώσουμε φωνή σε όλους τους περιθωριοποιημένους ανθρώπους που αισθάνονται ότι δεν έχουν την ευκαιρία να εκφράσουν ότι σκέφτονται», με λόγια της ίδιας της Μαντόνα. Η εισαγωγή του τραγουδιού περιέχει ένα μέρος από την ομιλία της κοινωνικής ακτιβίστριας και υπερασπίστριας για τον έλεγχο των όπλων, Emma González. Η Emma González αποτελεί συνιδρύτρια της επιτροπής Never Again MSD, ενώ είναι επιζήσασα από τον πυροβολισμό στο γυμνάσιο Stoneman Douglas της Φλόριντα, το 2018.
Γεώργιος Μπούσιος

Βιογραφικά στοιχεία

Γεννήθηκε στα Γρεβενά το 1875. Δεκαπενταετής στην ηλικία αποφοίτησε αριστούχος από την Εμπορική Σχολή της Χάλκης. Πολιτεύτηκε και έγινε βουλευτής στο κοινοβούλιο της Οθωμανικής Αυτοκρατορίας το 1908. Ήταν μέλος της Οργάνωσης Κωνσταντινουπόλεως. Με την προσάρτηση των Μακεδονικών εδαφών της Οθωμανικής αυτοκρατορίας στην Ελλάδα μετά τον Β' Βαλκανικό Πόλεμο, εκλέχτηκε βουλευτής Κοζάνης το 1915 με τον συνδυασμό του Ίωνα Δραγούμη και μετά τη δολοφονία του ηγέτης των βουλευτών που τον υποστήριζαν. Έγινε υπουργός Εσωτερικών στην κυβέρνηση Τριανταφυλλάκου.
Πέθανε στην Αθήνα το 1929.
Κουλιμπιστρί

Γεωγραφία

H Κουλιμπιστρί βρίσκεται δυτικά της Δομινίκας και βορειοδυτικά του Αγίου Ιωσήφ. Βρίσκεται ανάμεσα στην Κολιώ στα βόρεια και στην Μορν Ρακέτ στα νότια. Βρίσκεται ανατολικά από τον Κόλπο Μπαταλί, από τον οποίο βρέχεται, κοντά στον Ποταμό Κουλιμπιστρί, από τον οποίο πήρε το όνομά της.
Μνα

Η μνα (αρχ. ελλ. μνᾶ, λατ. mina) είναι μονάδα μέτρησης της μάζας (υποδιαίρεση του ταλάντου) που χρησιμοποιήθηκε στην αρχαιότητα. Κέρματα από πολύτιμα μέταλλα που ζύγιζαν μία μνα, χρησιμοποιούνταν επίσης ως νομίσματα.
Πρώτοι υποδιαίρεσαν το τάλαντο σε μνες οι λαοί της Μεσοποταμίας - αρχικά αντιπροσώπευε το 1/50, αλλά αργότερα άλλαξε σε 1/60. Οι Έλληνες και οι Ρωμαίοι υιοθέτησαν τη δεύτερη αναλογία. Δεδομένου όμως ότι η μάζα του ταλάντου διέφερε από λαό σε λαό, έτσι συνέβαινε και με τη μάζα της μνας. Μία αττική μνα της κλασικής εποχής ζύγιζε 433 ±3 σημερινά γραμμάρια.
Ο Διόδωρος Σικελιώτης διηγείται ότι στις Γυμνησιαίους νήσους οι πολεμιστές του Αμίλκα στην Ναυμαχία του Εκνόμου (256 π.Χ.) χρησιμοποιούσαν σφεντόνες, τις οποίες γέμιζαν με πέτρινα βλήματα βάρους μιας μνας.
Πέτρος Αύγουστος της Σαξονίας-Κόμπουρκ & Γκότα

Βιογραφία

Ήταν ο πρωτότοκος γιος του Λουδοβίκου-Αυγούστου και της Λεοπολδίνας των Μπραγκάνσα, κόρης του Πέτρου Β΄ αυτοκράτορα της Βραζιλίας.
Το 1934 απεβίωσε στο Ιανέϊρο της Βραζιλίας σε ηλικία 69 ετών, άγαμος.
Αρβανίτης Ηλείας

Διοικητική Ιστορία - Μεταβολές

Ο οικισμός Αρβανίτης την 20/04/1835 προσαρτάται στον τότε Δήμο Ηρακλείας. Το Φ.Ε.Κ. 5 Α της 08/03/1841 αποσπά τον οικισμό από τον Δήμο Ηρακλείας και τον προσαρτά στον τότε Δήμο Ωλεναίων. Με το Φ.Ε.Κ. 256 Α της 28/08/1912 προσαρτάται στην κοινότητα Χαριάς. Με το Φ.Ε.Κ. 205 Α της 26/08/1924 αποσπάται από την κοινότητα Χαριάς και ορίζεται έδρα της ομώνυμης Κοινότητας Αρβανίτη. Με το Φ.Ε.Κ. 244 Α της 04/12/1997, σύμφωνα με την Διοικητική Μεταρρύθμιση "Καποδίστριας", προσαρτάται στον Δήμο Ωλένης μέχρι το 2010 όπου και εντάχθηκε στον Δήμο Πύργου (Φ.Ε.Κ. 87 Α - 07/06/2010) βάσει της Διοικητικής Μεταρρύθμισης "Καλλικράτης". 
Ο οικισμός Αρβανίτης απείχε δύο ώρες δρόμο στα 1885 από το Λαντσόη, την έδρα του τότε Δήμου Ωλεναίων.
Α΄ κατηγορία ποδοσφαίρου ανδρών Κύπρου 1945-46

Σύστημα διεξαγωγής

Στο πρωτάθλημα της Α΄ κατηγορίας 1945-46 συμμετείχαν 6 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Δεν ίσχυσε η διαβάθμιση στη Β΄ κατηγορία (στην οποία συμμετείχαν και οι αναπληρωματικές ομάδες των ομάδων της Α΄ κατηγορίας).

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Σοφία Μπεκατώρου

Βιογραφία

Γεννήθηκε στην Αθήνα στις 26 Δεκεμβρίου του 1977. Ξεκίνησε την ιστιοπλοΐα το 1985 στην κατηγορία Όπτιμιστ. Από τα Όπτιμιστ πέρασε στο μονοθέσιο σκάφος Europe όπου και παρέμεινε μέχρι το 1997. 
Σπούδασε στο τμήμα Πολιτικών Μηχανικών του Εθνικού Μετσοβίου Πολυτεχνείου και στο τμήμα Ψυχολογίας του Παντείου Πανεπιστημίου Αθηνών. Είναι επίσης αξιωματικός του Στρατού Ξηράς. Είναι παντρεμένη με τον Ανδρέα Κοσματόπουλο, ο οποίος είναι επίσης παγκόσμιος πρωταθλητής στην κατηγορία 470.
Με δική της πρωτοβουλία διοργανώθηκε στη Μύκονο ένας ιστιοπλοϊκός αγώνας μονομαχία (Grecotel Dream Race) από 14 ως 17 Αυγούστου 2005 κατά τη διάρκεια του οποίου τέσσερα Ελληνικά πληρώματα απαρτιζόμενα από παγκόσμιους πρωταθλητές και Ολυμπιονίκες βρέθηκαν αντιμέτωπα με τέσσερα από τα καλύτερα διεθνή πληρώματα του διασημότερου ιστιοπλοϊκού αγώνα στον κόσμο, του America’s Cup. Στόχος του Grecotel Dream Race ήταν να προωθηθεί η ιστιοπλοΐα κυρίως στους νέους και να δοθούν 3 υποτροφίες και 3 σκάφη σε 3 αθλητές του νησιού.
Λίρα της Ροδεσίας

Η λίρα ήταν το νόμισμα της Ροδεσίας (σήμερα Ζιμπάμπουε)  από το 1964 μέχρι το 1970. Yποδιαιρούταν σε 20 σελίνια, και κάθε σελίνι σε 12 πένες (1λίρα= 240 πένες). Σήμερα δεν είναι πλέον σε χρήση.

Ιστορία

Η λίρα θεσμοθετήθηκε μετά τη διάλυση της Ομοσπονδίας της Ροδεσίας και Νυασαλάνδης οπότε η αποικία που ήταν γνωστή έως τότε ως Νότια Ροδεσία και είχε γίνει  μέλος της ομοσπονδίας, μετονομάστηκε απλά  σε Ροδεσία. Το νέο νόμισμα  αντικατέστησε την παλαιά λίρα της Ροδεσίας και Νυασαλάνδης  με αναλογία 1/1. Όμως τόσο τα κέρματα όσο και τα χαρτονομίσματα της παλαιάς λίρας συνέχισαν να κυκλοφορούν παράλληλα με τα καινούρια.
Όπως και το προηγούμενό του νόμισμα, η λίρα της Ροδεσίας ήταν αρχικά και αυτή συνδεδεμένη με τη Βρετανική λίρα με σταθερή ισοτιμία 1/1. Όταν η Βρετανική λίρα υποτιμήθηκε από  2,8 δολάρια ΗΠΑ σε 2,4 το 1967, η Ροδεσία αποφάσισε να αποσυνδέσει το νόμισμα της από την στερλίνα και να το συνδέσει με το δολάριο ΗΠΑ  με σταθερή ισοτιμία 2,8 δολάρια.Το 1970 η λίρα αντικαταστάθηκε από το  δολάριο, με ισοτιμία 1 λίρα = 2 δολάρια και έπαψε να υφίσταται ως νόμισμα
Πανελλήνιο πρωτάθλημα πυγμαχίας ανδρών 2003

Το πανελλήνιο πρωτάθλημα πυγμαχίας ανδρών Α' κατηγορίας 2003 έγινε στη Φλώρινα, 15 με 17 Δεκεμβρίου του 2003. Πρωταθλητής σύλλογος αναδείχθηκε ο ΠΑΟΚ για πρώτη φορά στην ιστορία του.
552 Ζιγκελίνδη

Φυσικά χαρακτηριστικά

Η μέση διάμετρος της Ζιγκελίνδης εκτιμάται σε 77,56 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,051. Είναι άγνωστο αν και με ποια περίοδο περιστρέφεται η Ζιγκελίνδη γύρω από τον εαυτό της.
Μηχανή σειράς Α.9101 ΟΣΕ

Διαδρομή

Σήμερα κυκλοφορούν μονάχα 4 τέτοιες μηχανές, και αυτές είναι η Α.9111 και Α.9108, για τα έργα επέκτασης του Προαστιακού Πατρών προς Κάτω Αχαϊά και η Α.105 και Α.9101 σε πιλοτικά και εκδρομικά δρομολόγια. Οι υπόλοιπες βρίσκονται σε απόθεση.

Δεκαετία του 1965-1980

Το 1962, το δίκτυο των Σιδηροδρόμων της Ελλάδας, ενοποιήθηκε στους ΣΕΚ, μαζί με το μετρικό δίκτυο, το οποίο άνηκε στους ΣΠΑΠ. Λόγω του τέλους της εποχής του Ατμού, κρίθηκε αναγκαία και η δηζελοκίνηση του Μετρικού δικτύου της Πελοποννήσου. 
Οι δηζελάμαξες κατασκευάστηκαν από την Alco το 1965. Χρησιμοποιούνταν σε φορτηγά και επιβατηγά τρένα, παρόλο που πολλά τρένα επιβατικών οχημάτων διακινούνταν με αυτοκινητάμαξες, εξακολουθούν να χρειάζονται (αν όχι για τη διάσωση των συρμών σειράς ΑΑ.6461) για αυτά τα ελληνικά ALCos και έτσι έντεκα από τις δώδεκα μονάδες εξακολουθούν να είναι διασκορπισμένες και ενεργές αυτούς τους μήνες. Η A-9110 είναι η πρώτη μονάδα που αποσύρθηκε, αποσπάστηκε για ανταλλακτικά και τώρα αποθηκεύεται σε φορτηγά στους Αγίους Αναργύρους. Οι υπόλοιπες 11 μονάδες ήταν ακόμη λειτουργικές μέχρι την αναστολή λειτουργίας του μετρικού δικτύου και μπορούσαν να βρεθούν από τον Πειραιά και την Πάτρα, μία μονάδα η κάθε μία διατηρείται ως αποθεματικό στην Κόρινθο και στην Κυπαρισσία. Το 2001, η Α.9110, μπήκε για γενική επισκευή, η ο ποία δεν προχώρησε, γιατί τότε προβλεπόταν να παραλειφθούν δηζελάμαξες AdTranz μετρικού εύρους, και έτσι η επισκευή κρίθηκε περιττή και η μηχανή εκποιήθηκε.

Δεκαετία του 2010-σήμερα

Επί 40 χρόνια, εξυπηρετούσαν επιβατηγά δρομολόγια, καθώς και εμπορικά. Λόγω βάρους, δεν μπορούσαν να κυκλοφορήσουν σε κάθε σημείο του μετρικού δικτύου. Όταν το διάστημα 2005-2010, έγινε εκτεταμένη μετασκευή, ήταν πλέον αργά, καθώς σχεδόν ολόκληρο το μετρικό δίκτυο έκλεισε το 2011. Ακολούθησε, στις αρχές του ίδιου έτους, η συγκέντρωσή τους στο Μηχανοστάσιο Πειραιώς (ΜΠΡ) όπου οι περισσότερες φυλάσσονται μέχρι σήμερα. Το ίδιο έτος, ξεκίνησε η μετασκευή της Α.9109, η οποία σταμάτησε και δεν ολοκληρώθηκε ποτέ. Το σασί και το αμάξωμά της, παραμείνουν στο Αμαξοστάσιο Πειραιά (Μ.Π.Ρ.). Η Α.9103, είναι παροπλισμένη στο Αμαξοστάσιο Πύργου, λόγω βλάβης.Πρόσφατα, η Α.9111, επαναφέρθηκε σε λειτουργία, και βρίσκεται στην Πάτρα, μαζί με την Α.9108, για τα έργα επέκτασης του Προαστιακού Πατρών προς Κάτω Αχαϊά. Η Α.9105, βρίσκεται στο Μηχανοστάσιο Καλαμάτας, μαζί με την Α.9101 που έχει ανακατασκευαστεί πιλοτικά και έχει ξαναβαφτεί στον αρχικό της χρωματισμό, από το 2008.
Διονύσιος Σιφναίος

Βιογραφικά στοιχεία

Ο Διονύσιος Σιφναίος γεννήθηκε στην Αθήνα στις 17 Δεκεμβρίου  1954. Φοίτησε στην Ριζάρειο Εκκλησιαστική Σχολή, από όπου αποφοίτησε το 1976. Έπειτα σπούδασε στην Πατμιάδα Σχολή, στην Ανωτέρα Εκκλησιαστική Σχολή Αθηνών και στην Θεολογική Σχολή του Αριστοτελείου Πανεπιστημίου Θεσσαλονίκης, από όπου έλαβε το πτυχίο του το 1983 αριστούχος.
Χειροτονήθηκε μοναχός το 1977 από τον τότε επίσκοπο Δωδώνης Χρυσόστομο Συνετό στην Ιερά Μονή Πεντέλης. Από τον ίδιο χειροτονήθηκε διάκονος το 1977, πρεσβύτερος το 1983 και έλαβε το οφίκιο του Αρχιμανδρίτου.
Από το 1983 έως το 1984 χρημάτισε Ιεροκήρυκας της Ιεράς Μητρόπολης Λαγκαδά και ακολούθως της Ιεράς Μητρόπολης Καισαριανής, Βύρωνος και Υμηττού. Παράλληλα, έδρασε στους τομείς των αιρέσεων, της εξομολόγησης και της νεότητας.
Στις 10 Μαΐου 2010 εξελέγη ,μετά από πρόταση του Αρχιεπισκόπου Αθηνών Ιερωνύμου Β΄, βοηθός Επίσκοπος της Πάλαιας Ποτέ Επισκοπής Φωτικής. Χειροτονήθηκε Επίσκοπος , τότε Μητροπολίτη Ζακύνθου και Στροφάδων Χρυσόστομο στον Ιερό Μητροπολιτικό ναό Αγίου Νικολάου Καισαριανής στις 13 Μαΐου 2010.
Στις 7 Οκτωβρίου 2011, εξελέγη από την Ιερά Σύνοδο της Εκκλησίας της Ελλάδος μητροπολίτης Ζακύνθου και Στροφάδων, ως διάδοχος του πνευματικό του πατέρα Χρυσόστομο Συνετό.
Γεώργιος Αφθονίδης (Φιλικός)

Βιογραφικά στοιχεία

Γεννήθηκε το 1789 στην Βρύουλλα της Σμύρνης. Ο Εμμανουήλ Ξάνθος, τον μύησε στην Φιλική Εταιρεία ενώ βρισκόταν στην Κωνσταντινούπολη το 1819. Σε σύντομο διάστημα έγινε ένα από τα πιο έμπιστα και επιφανή μέλη της. Χρησιμοποιήθηκε στην διασύνδεση της Εταιρείας με το Πατριαρχείο και έτσι ο Πατριάρχης Γρηγόριος Ε΄ μπορούσε να προβαίνει σε ενέργειες που εξυπηρετούσαν τον αγώνα της Ελληνικής Επανάστασης. Ο Αφθονίδης συνέταξε μάλιστα το κείμενο με το οποίο ο Πατριάρχης ζητούσε από τους Μανιάτες, να συγκεντρώσουν χρήματα για την Επανάσταση. Ασχολήθηκε κυρίως με τα οικονομικά της Φιλικής Εταιρείας, προσδοκώντας σε εισφορές από Έλληνες του εξωτερικού. Εξορίστηκε στην Τοκάτη της Μικράς Ασίας, από τους Τούρκους όταν ξεκίνησε η Επανάσταση. Επέστρεψε στην Κωνσταντινούπολη το 1832 και εργάστηκε στο Οικουμενικό Πατριαρχείο. Όταν συστάθηκε το ελληνικό κράτος, μετακόμισε στην Αθήνα όπου και πέθανε το 1867.
Εκλογές στη Χιλή

Στη Χιλή διεξάγονται εκλογές για Πρόεδρο, Βουλή και Γερουσία.
Το Εθνικό Κονγκρέσο της Χιλής (Congreso Nacional) ως ανώτατο κοινοβουλευτικό όργανο της χώρας, αποτελείται από δύο ξεχωριστά σώματα: τη Βουλή των Αντιπροσώπων (Cámara de Diputados) και τη Γερουσία (Senado).
Οι κοινοβουλευτικές εκλογές στη Χιλή ρυθμίζονται από ένα μοναδικό διωνυμικό σύστημα κατανομής εδρών που ενισχύει τους συνασπισμούς κομμάτων και προσώπων. Κάθε συνασπισμός μπορεί να καθορίσει δύο υποψηφίους για δύο έδρες Γερουσίας και δύο έδρες της Βουλής των Αντιπροσώπων, ανάλογα με τις εκλογικές περιφέρειες εκλογής κάθε σώματος. Συνήθως, οι δύο μεγαλύτεροι συνασπισμοί μοιράζονται τις έδρες σε κάθε εκλογική περιφέρεια. Μόνο όταν ο συνασπισμός που προηγείται, υπερσκελίζει τις ψήφους τους δεύτερου κατά ένα κλάσμα 2 προς 1, κερδίζει και τις δύο έδρες.
Τα δύο σώματα του κοινοβουλίου έχουν την εξής σύσταση: η Γερουσία αποτελείται από συνολικά 38 μέλη, τα οποία εκλέγονται στο σύνολό τους από περιφέρειες και υπηρετούν οκταετή θητεία. Η Βουλή των Αντιπροσώπων έχει 120 μέλη, τα οποία εκλέγονται για τετραετή θητεία.

Γενικές εκλογές 2009

Στον πρώτο γύρο των προεδρικών εκλογών του 2009, ο οποίος διεξήχθη στις 13 Δεκεμβρίου, ο δεξιός και πολυεκατομμυριούχος επιχειρηματίας Σεμπαστιάν Πινιέρα προηγήθηκε με 44% των ψήφων έναντι 30% για τον χριστιανοδημοκράτη αντίπαλό του και πρώην πρόεδρο, Εδουάρδο Φρέι. Ο δεύτερος γύρος διενεργήθηκε στις 16 Ιανουαρίου του 2010 και τελικός νικητής με ποσοστό 51,6% αναδείχθηκε ο Πινιέρα έναντι 48,3% για τον αντίπαλό του. Έτσι η Δεξιά επέστρεψε στην εξουσία για πρώτη φορά έπειτα από 52 χρόνια, διά εκλογών.
Νικόλαος Λιγνός

Βιογραφικά στοιχεία

Γεννήθηκε στη Λαμία. Ξεκίνησε την τοξοβολία το 2002 στον σύλλογο «Ολυμπιακό Όραμα». Έμεινε σε αυτόν το σύλλογο μέχρι το 2007, στο τέλος της ίδιας χρονιάς πήρε μεταγραφή στον «Εύρυτο Λαμίας». Είναι αθλητής του ολυμπιακού τόξου.
Άννα Μπολένα

Γενικά

Η όπερα "Άννα Μπολένα" εκτυλίσσεται σε δύο πράξεις και σε κείμενο του διάσημου λιμπρετίστα Φελίτσε Ρομάνι.
 
Η Παγκόσμια πρώτη του έργου αυτού δόθηκε στο θέατρο Carcano, στο Μιλάνο στις 26 Δεκεμβρίου του 1830.

Υπόθεση έργου

Η υπόθεση του έργου αναφέρεται στο βίο και την εκτέλεση της Άννας Μπόλεϋν.

Παρατηρήσεις

Τον πρωταγωνιστικό ρόλο της όπερας αυτής έχουν υποδυθεί κατά καιρούς πολλές Ελληνίδες ηθοποιοί.
Φίλιππος ο Θεσσαλονικεύς

Βιογραφικά στοιχεία

Ο Φίλιππος καταγόταν από τη Θεσσαλονίκη. Από τα επιγράμματά του καθώς και τα υπόλοιπα επιγράμματα του Στεφάνου του, θεωρείται ότι ήκμασε κατά την εποχή του Τραϊανού (98 - 117). Τα νεώτερα επιγράμματα που αναφέρονται στην Ανθολογία του ήταν του Αυτομέδοντα ο οποίος πιθανότατα ήκμασε κατά την βασιλεία του Νέρβα (μέχρι το 98). Στοιχεία στα επιγράμματά του επιβεβαιώνουν ότι έζησε μετά την εποχή του Αυγούστου (63 π.Χ. - 19). Επιπλέον, ο ίδιος αφιερώνει τον Στέφανό του στον Κάμιλλο («...ἐσθλὲ Κάμιλλε...»), ο οποίος θεωρείται πιθανόν ότι ταυτίζεται με τον ύπατο Lucius Arruntius Camillus Scribonianus, ο οποίος πέθανε το 41. Μια τέτοια ταύτιση, θα έφερνε νωρίτερα την πιθανή ημερομηνία συγγραφής του Στεφάνου.

Επιγράμματα του Φιλίππου

Ο Γουίλιαμ Σμιθ αναφέρει ότι τα επιγράμματα που αποδίδονται στον Φίλιππο είναι περίπου ενενήντα, αλλά έξι από αυτά θα έπρεπε να είχαν αποδοθεί στον Λουκίλλιο και μερικά άλλα είναι προφανώς δανεισμένα από παλαιότερους ποιητές, ενώ κάποια άλλα είναι απλές απομιμήσεις. Τα επιγράμματα που Φιλίππου περιλαμβάνουν όλα τα θέματα της ελληνικής επιγραμματικής ποίησης. Ο J. W. Mackail, αναφέρει ότι ο Φίλιππος συνέγραψε εβδομήντα τέσσερα επιγράμματα, εκτός από έξη ακόμη που δεν είναι σίγουρο ότι σωστά είχαν αποδοθεί σε αυτόν. Στα επιγράμματά του, μιμήθηκε παλαιότερους ποιητές και πολλά ο Mackail θεωρεί απλές ρητορικές ασκήσεις σε συνήθη θέματα, που δεν έδιναν πληροφορίες για τη χρονική τους περίοδο. Η νεότερη ιστορική μαρτυρία από τα επιγράμματά του ήταν η αναφορά στο έργο λιμενοβραχίονα στο Puteoli (Ποτσουόλι) από τον Αγρίππα, αλλά ο Αντίφιλος ο οποίος είχε ανθολογηθεί στον Στέφανό του, σίγουρα συνέγραφε κατά την βασιλεία του Νέρωνα κάτι που δείχνει ότι και ο Φίλιππος ήταν ενεργός εκείνη την εποχή.

Στέφανος του Φιλίππου του Θεσσαλονικέως

Ο Φίλιππος έφτιαξε τον Στέφανό του, μιμούμενος τον Μελέαγρο, ο οποίος έχει γράψει πρώτος ανθολογία, η οποία είχε επίσης πάρει το όνομα Στέφανος. Ο Στέφανος του Φιλίππου του Θεσσαλονικέως, ο οποίος γράφτηκε 150 περίπου χρόνια αργότεραάρχιζε και αυτός με ένα προοίμιο, όπως και ο Στέφανος του Μελεάγρου, όπου αναφέρει τα ονόματα δεκατριών ποιητών (Αντίπατρος ο Θεσσαλονικεύς, Κριναγόρας, Αντίφιλος, Τύλλιος Λαυρέας, Φιλόδημος ο Επικούρειος, Παρμενίων, Αντιφάνης ο Μακεδών, Αυτομέδων, Ζωνάς, Βιάνωρ , Αντίγονος , Διόδωρος, Εύηνος) και ο ίδιος ο δέκατος τέταρτος, ενώ αναφέρει επίσης ότι και άλλοι ποιητές έχουν περιληφθεί. Ο Φίλιππος είχε στόχο την συμπλήρωση του Στεφάνου του Μελεάγτου και για το λόγο αυτό οι ποιητές που ανθολόγησε ήταν μεταγενέστεροι του Μελεάγρου, αρκετοί από αυτούς Ρωμαίοι, όπως ο Κριναγόρας από τη Μυτιλήνη που έζησε στη Ρώμη. Τα επιγράμματα του Στεφάνου του Φιλίππου ήταν σημαντικό μέρος της Παλατινής Ανθολογίας αλλά και της Ανθολογίας του Πλανούδη.
167 Ούρδα

Φυσικά χαρακτηριστικά

Η μέση διάμετρος της Ούρδας εκτιμάται σε 39,94 χλμ. Ο φασματικός της τύπος είναι S (λιθώδης), ενώ το άλβεδό της είναι 0,223. Η Ούρδα περιστρέφεται γύρω από τον εαυτό της μία φορά κάθε 13 ώρες και 4 λεπτά.
Αμερικανικό πρωτάθλημα ποδοσφαίρου ανδρών 2018

Τρόπος διεξαγωγής

Κατά τη διάρκεια της κανονικής διάρκειας κάθε ομάδα θα πάιξει 34 αγώνες, 17 εντός έδρας και 17 εκτός έδρας. Όλες οι ομάδες θα πάιξουν από δύο φορές με κάθε ομάδα στην περιφέρειά τους συν από μία φορά με κάθε ομάδα της άλλης περιφέρειας. Επιπροσθέτως, κάθε Δυτική ομάδα θα παίξει ένα τρίτο ματς με μία ομάδα της δυτικής περιφέρειας και κάθε Ανατολική θα παίξει ένα τρίτο ματς με δύο ομάδες της ίδιας περιφέρειας.
Καθολικό Πανεπιστήμιο της Λέουβεν

Γενική περιγραφή

Το KU Leuven είναι κυρίως ένα ερευνητικό πανεπιστήμιο και αποτελεί ένα από τα καλύτερα πανεπιστήμια στο κόσμο, ενώ κατέχει τη θέση 14 στην Ευρώπη. Η συγκεκριμένη δίακριση το  καθιστά το πιο υψηλόβαθμα αξιολογημένο πανεπιστήμιο στο Βέλγιο, την Ολλανδία και το Λουξεμβούργο, δηλαδή τις Κάτω Χώρες.
Το Πανεπιστήμιο διαθέτει 14 σχολές και τα προπτυχιακά μαθήματα γίνονται κυρίως στα ολλανδικά, ενώ τα μεταπτυχιακά μαθήματα κυρίως στα αγγλικά. Το γεγονός αυτό, επιτρέπει σε πολλούς διεθνείς φοιτητές να ακολουθήσουν μεταπτυχιακές σπουδές στο συγκεκριμένο πανεπιστήμιο.
To KU Leuven συμμετέχει στο «Coimbra Group» το οποίο αποτελεί ένα δίκτυο κορυφαίων - κυρίως - ευρωπαϊκών πανεπιστημίων, και είναι μέλος στο LERU  που αποτελεί επίσης μια ένωση των κορυφαίων - κυρίως - ερευνητικών πανεπιστημίων στην Ευρώπη.
Στη Φλάνδρα, το Πανεπιστήμιο αποτελεί το μοναδικό που συνδέεται με την Καθολική Εκκλησία, τη στιγμή που το Πανεπιστήμιο της Γάνδης και το Πανεπιστήμιο  της Αμβέρσας είναι επίσημα ουδέτερα όσο αναφορά ζητήματα θρησκευτικού/φιλοσοφικού προσανατολισμού, όπως επίσης και το Ελεύθερο Πανεπιστήμιο στις Βρυξέλλες.
Σήμερα, αυτοί οι διαχωρισμοί φαίνονται να εξαλείφονται. Οι φοιτητές και το επιστημονικό προσωπικό προτιμούν το KU Leuven για το υψηλό επίπεδο σπουδών και έρευνας, τις ευκαιρίες που προσφέρει, παρά για άλλους θρησκευτικούς και φιλοσοφικούς λόγους. Μάλιστα με απόφαση της διοίκησης του Πανεπιστημίου στα τέλη του έτους 2011, και μετά από 586 χρόνια από την ίδρυση του ιδρύματος, το Πανεπιστήμιο αποσύρει τη λέξη Καθολικό από το όνομα του και μετονομάζετε σε: KU Leuven - University of Leuven. Τα αρχικά KU παραμένουν και πλέον αναφέρονται απλώς στις ιστορικές ρίζες και στην παράδοση του ιδρύματος. 
Η συγκεκριμένη συζήτηση για τη μετονομασία του Πανεπιστημίου κράτησε αρκετά, αλλά οι διαδικασίες επιταχύνθηκαν μετά τις αποκαλύψεις για φαινόμενα σεξουαλικής κακοποίησης παιδιών από Βέλγους και Ολλανδούς καθολικούς ιερείς. Ο Πρύτανης του Πανεπιστημίου, Mark Waer, δήλωνε στην εφημερίδα Flanders Today, πως ο θρησκευτικός προσδιορισμός στο όνομα του Ιδρύματος, δημιουργεί σύγχυση πως το Πανεπιστήμιο συνδέεται ακόμα επίσημα με την Καθολική Εκκλησία, συμπληρώντας πως το ίδρυμα δεν αρνείται τις ιστορικές του ρίζες και την καθολική του παράδοση, αλλά πως είναι ζήτημα επιδιώξεων για το ίδιο το Πανεπιστήμιο να είναι πιο ανοιχτό και πιο ενταγμένο στη σύγχρονη κοινωνική πραγματικότητα. 
Οι αλλαγές αυτές, θα εφαρμοστούν κυρίως το ακαδημαϊκό έτος 2012-2013, ενώ παράλληλα θα απομακρυνθεί άμεσα από τη Διοίκηση του Ιδρύματος, ο Αρχιεπίσκοπος André-Joseph Léonard που κατείχε έδρα μέχρι πρόσφατα. Παράλληλα, θα γίνουν αλλαγές στο πρόγραμμα σπουδών κυρίως της Θεολογικής Σχολής και τέλος θα αλλάξει το λογότυπο του Πανεπιστημίου.
Παππαδιά Ευρυτανίας

Γεωγραφία - Ιστορία

Η Παππαδιά βρίσκεται στις δυτικές πλαγιές του Τυμφρηστού (Βελούχι) και δυτικά του ποταμού Ταυρωπού (Μέγδοβας). Είναι κτισμένη επάνω στην επαρχιακή οδό Καρπενησίου - Νεράϊδας σε περιοχή γεμάτη από έλατα με θέα τις κορυφές των Αγράφων. Απέχει 24,5 χλμ. νοτιοδυτικά από το Καρπενήσι και 2 χλμ. βορειοδυτικά από το Παυλόπουλο. Αξιοθέατο του χωριού θεωρείται η εκκλησία του Αγίου Ιωάννη του Χρυσόστομου. Πρόκειται για λιθόκτιστο ναό με νάρθηκα, τετράριχτη στέγη από σχιστολιθικές πλάκες και τοιχογραφίες που χρονολογούνται από τον 17ο αιώνα. Είναι τυπικό δείγμα της εκκλησιαστικής αρχιτεκτονικής και ζωγραφικής της περιοχής και έχει χαρακτηριστεί, από το 1997, ιστορικό διατηρητέο μνημείο, με ζώνη προστασίας 50 μέτρων γύρω του. 
Τον Μάϊο του 1809, στο ομώνυμο βουνό Παπαδιά σε υψόμετρο 1.514 μέτρα, ο Κώστας Λεπενιώτης πολέμησε και κατέσφαξε 300 Τουρκαλβανούς που είχαν για αρχηγό Δερβέναγα Σουλεϊμάν Τότη. Εκδικήθηκε έτσι τη σύλληψη και μαρτυρικό θάνατο από τον Αλή Πασά του αδερφού του Κατσαντώνη και του Γιώργου Χασιώτη.

Ονομασία - Διοικητικά

Η παλιά ονομασία του χωριού, μέχρι το 1927, ήταν Τέρνοβο οπότε μετονομάστηκε σε Παππαδιά και αρχικά ανήκε στη κοινότητα Στενώματος και το νομό Αιτωλοακαρνανίας. Σύμφωνα με το σχέδιο Καλλικράτης μαζί με το Παυλόπουλο αποτελεί τη τοπική κοινότητα Παυλοπούλου που ανήκει στη δημοτική ενότητα Καρπενησίου του Δήμου Καρπενησίου και σύμφωνα με την απογραφή 2011 έχει πληθυσμό 21 κατοίκους.